Bracknell

Bracknell on asukkaan kaupunki ja asukkaan kunta ("civil parish") Berkshiren kreivikunnassa Kaakkois-Englannissa. Se sijaitsee 44 kilometriä Lontoon keskustasta länteen ja 16 kilometriä Readingista itään, ja se kuuluu Lontoon metropolialueeseen. Bracknell toimii Bracknell Forestin yhtenäishallintopiirin hallinnollisena keskuksena.
Historia.
Bracknell on ollut asutettu jo esihistoriallisella ajalla. Kaupungin vanhin muinaisjäännös on Bill Hillin pronssikautinen hautakumpu, joka sijaitsee Downshire Wayn ja Rectory Lanen läheisyydessä. Vanhin tunnettu asuinpaikka on rautakautinen linnavuori, "Caesar’s Camp", joka sijaitsee lähellä Lookout Discovery Centreä. Paikannimi ”Bracknell” mainitaan ensimmäisen kerran vuonna 942 laaditussa Winkfieldin rajakirjassa muodossa "Braccan Heal", joka tarkoittaa ’Bracca-nimisen miehen omistamaa maapalstaa’. Braccan Heal ei ollut luultavasti asutettu vaan pelkkä rajapyykki Winkfieldin ja Warfieldin välisellä rajalla.
Braccan Heal sijaitsi Windsorin metsässä, joka peitti Loddonjoen itäpuolisen osan Berkshirestä. Vilhelm Valloittaja perusti Windsorin metsään suuren peurapuiston, jota kuninkaalliset käyttivät vuosisatojen ajan metsästysmaanaan. Vuonna 1350 Easthampsted Parkiin rakennettiin kuningas Edvard III:lle kuninkaallinen metsästysmaja, joka sijaisi nykyisen Downshiren golfkentän alueella. Myöhemmin kuningas Henrik VIII karkotti ensimmäisen vaimonsa, Katariina Aragonialaisen, Easthampstead Parkiin, kun tämä ei onnistunut synnyttämään kuninkaalle poikaa, ja kuningas halusi naida Anna Boleynin. 1700-luvun alussa kuningatar Anna rakennutti Windsorin metsään kärrypolkuja, jotta hän pystyi osallistumaan metsästysretkille vaunuissaan.
Vuonna 1847 Bracknell oli pieni kylä, jossa oli vain yksi pitkä katu ja sen varrella pieniä kauppoja. Kaupungin kasvu alkoi, kun sinne rakennettiin rautatieasema vuonna 1856, ja vuodesta 1870 lähtien siellä alettiin järjestää viikoittaisia karjamarkkinoita. Bracknell tunnetaan viktorianaikaisista tiilitehtaistaan, joiden tiiliä käytettiin muun muassa Royal Albert Hallin ja Westminsterin katedraalin rakentamisessa. Suurin osa kaupungin vanhoista taloista purettiin 1960-luvulla, kun alueelle rakennettiin uusia asuintaloja Lontoosta muuttaville.
Toisen maailmansodan jälkeen Lontoon väestökasvua alettiin ohjata niin sanottuihin uusiin kaupunkeihin, "New Towns". Patrick Abercrombie esitti vuonna 1944 julkistetussa Suur-Lontoon suunnitelmassa, että kaikkia sodassa tuhoutuneita rakennuksia ei jälleenrakennettaisi Lontooseen, vaan asutusta siirrettäisiin suurkaupungin ympäristöön perustettaviin satelliittikaupunkeihin. Bracknell valittiin yhdeksi uusista kaupungeista, koska siellä oli jo rautatieasema ja runsaasti maata, joka ei ollut viljelykäytössä. Alun perin kaupunkiin suunniteltiin jopa asukasta, mutta tavoitetta pienennettiin lopulta asukkaaseen.
Bracknellin kehittämistä varten perustettiin "Bracknell Development Corporation" (BDC), jolle myönnettiin laajat oikeudet, kuten mahdollisuus maan pakkolunastukseen. BDC:n tavoitteena oli luoda Bracknellista omavarainen maalaiskaupunki, jossa yhdistyisivät laajat viheralueet ja kaupunkilaiselämän mukavuudet. Alkuperäiseen suunnitelmaan sisältyivät keskusta-alue, neljä asuinaluetta (Priestwood, Easthampstead, Bullbrook ja Harmans Water) sekä itäinen ja läntinen teollisuusalue.
Uusista asuinalueista suunniteltiin omavaraisia koulujen, kauppojen ja muiden palvelujen suhteen. Ensimmäisenä valmistui Priestwood jouluaattona 1951. Easthampstead oli ainoa asuinalue, jonne rakennettiin kerrostaloja. Näihin kuuluu myös Arup Associatesin suunnittelema 17-kerroksinen "Point Royal", joka on myöhemmin suojeltu Grade II -luokan kohteena. Bullbrookia alettiin rakentaa 1950-luvun lopulla sen jälkeen, kun alueelle nimensä antaneen Bull Brookin uoma oli tunneloitu. Viimeisenä asuinalueista valmistui Harmans Water 1960-luvulla. Vuonna 1957 tehtiin päätös laajentaa Bracknellia rakentamalla vielä viisi uutta asuinaluetta (Wildridings, Great Hollands, Hanworth, Birch Hill ja Crown Wood) sekä perustamalla eteläinen teollisuusalue. Taidetarvikkeiden valmistaja Rowney avasi vuonna 1967 kaupunkiin tehtaan, joka on yhä toiminnassa.
Bracknellissa on onnistuttu säilyttämään uusien kaupunkien alkuperäiset ihanteet. Kaupunki koostuu edelleen omavaraisista lähiöistä, joita erottavat toisistaan laajat viheralueet. Sinne on myös onnistuttu houkuttelemaan monia huipputekniikan yrityksiä, mikä heijastuu kaupungin keskustan modernissa ja jatkuvasti kehittyvässä ilmeessä. Bracknellia voidaankin pitää yhtenä onnistuneimmista uusista kaupungeista.
Talous.
Kun Bracknellia alettiin kehittää toisen maailmansodan jälkeen, monet teollisuusyritykset halusivat siirtää toimintonsa kaupunkiin. Ensimmäisiä tulijoita olivat Racal, Clark Eaton, Ferranti ja Sperry. Perinteisten teollisuusyritysten lisäksi kaupunkiin saapui myös huipputekniikan valmistajia, kuten Panasonic, Honeywell ja ICL. Vuonna 1972 päivittäistavaraketju Waitrose rakensi Bracknelliin pääkonttorin ja keskusvaraston. Waitrose avasi kaupunkiin myös suuren supermarketin marraskuussa 2011.